HMI wil privaat medies dood reguleer - Solidariteit WêreldSolidariteit Wêreld
Tuis › Mediaverklarings › HMI wil privaat medies dood reguleer
HMI wil privaat medies dood reguleer
Dinsdag | 01 Oktober | 2019
Solidariteit se Beroepsgilde vir Gesondheidspraktisyns het vandag sy kommer uitgespreek oor aanbevelings in die Mededingingskommissie se markondersoek na die koste van privaat gesondheidsorg. Die Mededingingskommissie sal glo in samewerking met die Raad op Gesondheidsberoepe in Suid-Afrika (HPCSA) bepaal wat buitensporige fooie is en dit regstel.
Hennie Biermann, hoof van dié beroepsgilde, meen die aanbevelings kom neer op prysvasstelling vir privaat gesondheidspraktisyns. Luidens die Mededingingskommissie se verslag oor die ondersoek na die koste van privaat gesondheidsorg, wat gister uitgereik is, word bykomende aanbevelings gemaak vir onder meer prysregulering vir privaat hospitale en vir die dienste van gesondheidspraktisyns in die privaat mediese sektor.
“Die oorregulering van die gesondheidsektor maak dit net moeiliker vir dokters om noodsaaklike dienste te verskaf aan ʼn bevolking waarvoor daar reeds te min gesondheidspraktisyns is. Die verslag het bevestig dat daar ʼn tekort aan dokters en veral spesialiste in sekere dele van die land ondervind word, en ons loop die risiko om hierdie beroepsgemeenskap nog verder te vervreem,” sê Biermann.
Die Beroepsgilde vir Gesondheidspraktisyns het die Solidariteit Navorsingsinstituut opdrag gegee om die verslag in besonderhede te bestudeer.
“Na aanleiding van hierdie studie sal ons die direkte omvang van die impak op gesondheidspraktisyns verstaan en die gilde sal dan sy strategie daarvolgens aanpas en ons sal dan op grond daarvan verdere stappe neem,” sluit Biermann af.